Ucraina a reușit să șocheze întreaga planetă cu reprezentantul desemnat pentru Eurovision 2024. O serie de imagini cu artista care va cânta pentru aceasta țară sunt virale pe internet, iar oamenii nu se pot abține din comentarii.
Într-una dintre imaginile de promovare, artista, care a adoptat numele de scenă Alyona Alyona, apare îmbrăcată într-un tricou și un scutec – chilot, pentru adulți. Ea poartă o suzetă supradimensionată la gât și o sticlă de lapte în mână.
Fost cadru didactic, Alyona Alyona a fost una din artistele care au performat în deschiderea programului Timișoara 2023 – Capitală Europeană a Culturii.
Pusă sub motto-ul "Un weekend pentru un an", deschiderea a însemnat o serie de concerte, între care și o colaborare între una din cele mai apreciate trupe autohtone de rock, "Implant pentru refuz", cu artista ucraineană Alyona Alyona.
Alyona Alyona este o artistă hip-hop din Ucraina, care, din educatoare de grădiniță a devenit, în mai puțin de un an, o senzație a scenei hip-hop. Cariera ei live a început în 2019, iar în același an a devenit câștigătoarea premiului ANCHOR Award (Premiul internațional de muzică al Festivalului Reeperbahn pentru cel mai promițător talent muzical emergent).
În 2021, a primit Premiul Music Moves Europe Talent și Premiul Publicului la ESNS, Olanda.
Ediția Eurovision 2024 va fi cea de-a 68-a a celebrului concurs muzical. Așa cum s-a anunțat deja, aceasta este programată să aibă loc la Malmö, în Suedia, după victoria țării la concursul din 2023 cu piesa "Tattoo" de Loreen.
Un număr de 37 de țări vor participa la concurs, Luxemburgul revenind la 31 de ani de la ultima sa participare, din 1993, în timp ce România a optat să nu participe după ce a făcut acest lucru în anul precedent.
"Constrângerile financiare şi dorința de a reprezenta România la un nivel performant sunt motivele pentru care Consiliul de Administrație (CA) a decis ca TVR să nu participe la ediţia din acest an a Eurovision Song Contest (ESC)", a informat televiziunea națională.